A BIZOTTSÁG HATÁROZATA
(2009. október 21.)
az Ulkenia sp. mikroalgából nyert algaolajnak a 258/97/EK európai parlamenti és tanácsi rendelet szerinti új élelmiszer-összetevőként való használatának kiterjesztéséről
(az értesítés a C(2009) 7932. számú dokumentummal történt)
(Csak az angol nyelvű szöveg hiteles)
(2009/777/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
mivel:
(1)
A Lonza Ltd. (korábban Nutrinova) vállalat 2004. november 4-én az Ulkenia sp. mikroalgából nyert olaj új élelmiszer-összetevőként való használatának kiterjesztését kérelmezte Németország illetékes hatóságaitól.
(2)
Németország illetékes élelmiszer-értékelő testülete 2005. február 9-én közzétette előzetes értékelő jelentését. Jelentésében azt a következtetést vonta le, hogy az Ulkenia sp. mikroalgából nyert olaj használatának kiterjesztése azzal a kockázattal járna, hogy elfogadhatatlan mértékben megnőne a DHA- (dokozahexénsav-) bevitel kockázata.
(3)
A Bizottság 2005. április 21-én továbbította az előzetes értékelő jelentést valamennyi tagállam számára.
(4)
A 258/97/EK rendelet 6. cikkének (4) bekezdésében meghatározott hatvannapos időszak alatt az említett előírásnak megfelelően indokolt kifogásokat emeltek a termék fogalomba hozatala ellen.
(5)
Kifogásaikban a tagállamok az omega-3 zsírsavak, különösen a DHA (dokozahexénsav) fokozott bevitelével kapcsolatban adtak hangot aggodalmuknak.
(6)
Mindazonáltal az omega-3 zsírsavak fő forrása a halolaj. Azon kategóriákba tartozó élelmiszerekben, amelyekbe az Ulkenia sp. mikroalgából nyert olaj felvételét kérték, az omega-3 zsírsavakat jelenleg vagy halolajból, vagy az Ulkenia sp. mikroalgából lehet biztosítani.
(7)
Ezért nem várható, hogy a mikroalgából nyert olajnak a mellékletben felsorolt élelmiszercsoportokban történő használata az omega-3 zsírsavak összes bevitelének elfogadhatatlan mértékű növekedéséhez vezet.
(8)
Az Ulkenia sp. mikroalgából nyert olaj megfelel a 258/97/EK rendelet 3. cikke (1) bekezdésében meghatározott feltételeknek.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az I. mellékletben meghatározott, az Ulkenia sp. mikroalgából nyert olaj a II. mellékletben felsorolt felhasználások céljából és legfeljebb az ott meghatározott koncentrációkban forgalomba hozható új élelmiszer-összetevőként a Közösség piacán.
2. cikk
A „Ulkenia sp. mikroalgából nyert olaj” megjelölést fel kell tüntetni az azt tartalmazó élelmiszerek összetevőinek jegyzékében.
3. cikk
E határozat címzettje a Lonza Ltd., Muenchensteinerstrasse 38, CH - 4002 Basel.
Kelt Brüsszelben, 2009. október 21-én.